C 214/156
BG
Официален вестник на Европейския съюз
16.6.2023 г.
Четвъртък, 19 януари 2023 r.
АД. като има предвид, че тези аспекти, свързани с увеличаването на мощността на двигателите поради специфични причини, свързани с безопасността, следва да се финансират чрез субсидии и при определени условия следва да бъдат подкрепяни от ЕФМДРА, при условие че не увеличават риболовното усилие или способността за риболов; като има предвид, че поради тези причини подкрепата на ЕФМДРА следва да бъде на разположение и за дейности по драгиране на пристанищата; АЕ. като има предвид, че дребномащабният риболов е много по-зависим от условията на морето в сравнение с широкомащабния, което в зависимост от вида и оборудването на плавателните съдове води до по-голяма нерегулярност в риболовните периоди, като се отразява на броя на работните дни в годината, през които е възможно да се излезе в морето; АЖ. като има предвид, че непромишленият риболов е устойчив по отношение на биологичното управление на рибните запаси и по отношение на ресурсите и селективността, както и от социална и икономическа гледна точка, като всичко това допринася за дълбоките корени на тази дейност; АЗ. като има предвид, че сред факторите, оказващи натиск върху рибните запаси и причиняващи преки и косвени вреди и за риболова, са най-вече замърсяването, загубата на местообитания, корабоплаването, конкуренцията за пространство и изменението на климата, чиито значими последици са повишаването на температурата на водата, повишаването на киселинното съдържание, променящите се морски течения, липсата на синхронност сред видовете и пристигането на чужди видове; АИ. като има предвид, че е необходимо да се увеличи капацитетът за приспособяване към изменението на климата и кризите, както и за смекчаване на последиците от тях чрез предприемане на мерки за укрепване на устойчивостта на крайбрежните общности; АЙ. като има предвид, че дребномащабният риболов също така има потенциал да допринесе за декарбонизацията и за по-голяма енергийна ефективност, допринасяйки в крайна сметка за усилията за смекчаване на въздействието от изменението на климата; АК. като има предвид, че дребномащабният риболов е от голямо значение в ЕС и особено за множество рибарски общности, наред с широкомащабния риболов в отдалечени води; АЛ. като има предвид, че много от причините за влошаващото се социално-икономическо положение в сектора все още не са преодолени, включително необходимостта от укрепване на позицията на рибарите по веригата на доставки; АМ. като има предвид, че признаването на организациите на производители, сдруженията и гилдиите на рибарите би им помогнало да получат достъп до финансови помощи, а насърчаването на активното им участие чрез съвместно управление би могло да подобри по ясен начин доходите на сектора; АН. като има предвид, че доходите в дребномащабния, непромишления и крайбрежния риболов се влияят от променливите цени и резките пазарни колебания, които са чувствителни спрямо множество външни фактори, като пандемията от COVID-19.
АО. като има предвид, че в сектора на риболова различните системи на доходи и работни заплати са много различни и зависят в голяма степен от възможностите за риболов, които предоставя морето, като това е един от факторите, който прави сектора по-непривлекателен за новите поколения; АП. като има предвид, че професионалните рибари често получават ниски заплати и им се налага да се примиряват с трудни — често несигурни — условия на труд в професия, която остава най-опасната в света, докато нарастващите разходи, свързани със стартирането на риболовен бизнес, заедно с нарастващата концентрация в промишлеността, правят риболова по-малко привлекателна перспектива, особено за младите хора; АР. като има предвид, че пазарите често са доминирани от малък брой утвърдени продукти и че продуктите на дребномащабния риболов, които са устойчива алтернатива на силно експлоатираните биологични видове, не получават достатъчно маркетингово внимание; като има предвид, че на потребителите често не се предоставя цялостна информация относно купувания от тях продукт, системата за неговото производство или използваните риболовни съоръжения; АС. като има предвид, че устойчивата доходност на дребномащабния риболов е важна за увеличаване на привлекателността на сектора; АТ. като има предвид, че дребномащабните плавателни съдове изпитват най-големи затруднения във връзка с предизвикателствата при получаване на лицензи за риболов във водите на Обединеното кралство поради трудностите, с които се сблъскват, за да докажат риболовната си история;